ഉത്തരം വളരെ ലളിതം... ഇന്ധന നികുതി കുറയ്ക്കാത്തതില് പ്രതികരിച്ച് മന്ത്രി പി രാജീവ് തിരുവനന്തപുരം : സംസ്ഥാനം വില്പ്പന നികുതി കുറയ്ക്കില്ലെന്ന ബാലഗോപാലിന്റെ നിലപാടിനെ പിന്തുണച്ച് സംസ്ഥാന വ്യവസായ മന്ത്രി പി രാജീവ്. മന്ത്രിയുടെ ഫേസ്ബുക്ക് പോസ്റ്റ് ഇങ്ങനെ : നിങ്ങള് എന്തുകൊണ്ട് നികുതി കുറയ്ക്കുന്നില്ല, കേന്ദ്ര സര്ക്കാര് കുറച്ചില്ലേ എന്ന് ചിലര് ശക്തമായി ചോദിക്കുന്നുണ്ട്. ഉത്തരം ലളിതമാണ് . കേരളം കഴിഞ്ഞ അഞ്ചര വര്ഷമായി ഒരു നികുതിയും പെട്രോളിനും ഡീസലിനും കൂട്ടിയിട്ടില്ല. എത്ര തവണ കൂട്ടിയെന്ന് ഭരിക്കുന്നവര്ക്ക് പോലും നിശ്ചയമില്ലാത്ത വിധം കൂട്ടികൊണ്ട് മാത്രമിരുന്നവരാണ് ഇപ്പോള് ഒരു കുറവ് വരുത്തിയത്. ഇനിയും വില കുറയണമെന്ന് എല്ലാവരും ആഗ്രഹിക്കുന്നുണ്ട്. അതിനുള്ള വഴിയും കൂട്ടിയവര് കൂട്ടിയത് കുറയ്ക്കുകയെന്നതാണ്. അല്ലാതെ ഒരിക്കലും കൂട്ടാത്തവര് കുറയ്ക്കുക എന്നതല്ല. അപ്പോള് ഉമ്മന് ചാണ്ടി കുറച്ചിരുന്നില്ലേ എന്ന് ചിലര് ചോദിക്കും. അതു ശരിയാണ്. മൂന്നു തവണ അദ്ദേഹത്തിന്്റെ സര്ക്കാര് നികുതി കുറച്ചിട്ടുണ്ട്. പക്ഷേ 13 തവണ വര്ദ്ധിപ്പിച്ച ഉമ്മന് ചാണ്ടിയാണ് 3 തവണ നികുതി കുറച്ചത്! എന്നാല്, ഒരു തവണ പോലും നികുതി വര്ദ്ധിപ്പിക്കാത്ത ഒന്നാം പിണറായി സര്ക്കാര് ഒരു തവണ നികുതി കുറയ്ക്കുകയും ചെയ്തു. കേന്ദ്രം കുറയ്ക്കുമ്ബോള് മൊത്തം വിലയില് കുറവ് വരും. ആ വിലയെ അടിസ്ഥാനപ്പെടുത്തി ചുമത്തുന്ന സംസ്ഥാന നികുതി ആനുപാതികമായി കുറയുകയും ചെയ്യും. സംസ്ഥാനത്തിന്റെ നികുതി ഇനിയും കുറയണമെങ്കിലും കേന്ദ്ര നികുതി നിരക്ക് കുറച്ചാല് മതി. അതു തന്നെയാണ് നാടിന്റെ പൊതു ആവശ്യവും കൂട്ടിയവര് കൂട്ടിയത് മുഴുവന് കുറയ്ക്കുക. അതിനായി നാട് ഒറ്റക്കെട്ടായി ശബ്ദമുയര്ത്തണം.